Jamoat birlashmalari ramzlarini ro‘yxatga olish tartibi haqidagi nizomni tasdiqlash va ularni ro‘yxatga olganlik uchun yig‘imlarni undirish tartibi va miqdorlari to‘g‘risida

“O‘zbekiston Respublikasida jamoat birlashmalari to‘g‘risida”gi O‘zbekiston Respublikasi Qonunining 13-moddasiga muvofiq Vazirlar Mahkamasi qaror qiladi:
 1. Jamoat birlashmalari ramzlarini ro‘yxatga olish tartibi haqidagi ilova qilinayotgan Nizom tasdiqlansin.
 O‘zbekiston Respublikasi Adliya vazirligiga ushbu Nizomni qo‘llash tartibi haqida tushuntirish berishga ruxsat etilsin.
 2. Jamoat birlashmalari ramzlarini ro‘yxatga olganlik uchun yig‘imlar quyidagicha miqdorlarda belgilansin:
 3. Mazkur qarorning 2-bandida qayd qilingan nogironlar, faxriylar, xotin-qizlar va bolalar jamoat birlashmalarining ramzlarini ro‘yxatga olganlik uchun yig‘imlar belgilanganidan 25 foiz miqdorida undiriladi.
 4. Jamoat birlashmalarining ramziga kiritiladigan o‘zgarishlar va qo‘shimchalarni kelishib olganlik uchun ro‘yxatga olish yig‘imining 50 foizi miqdorida haq undiriladi.
 5. Ramzlarni ro‘yxatga olish rad etilgan xollarda, ilova qilinayotgan Nizomning 19-bandiga muvofiq ro‘yxatga olish yig‘imi qaytarib berilmaydi.
 6. Ramzni ro‘yxatga olganlik to‘g‘risida guvohnoma yo‘qotib qo‘yilgan hollarda dublikat berilganligi uchun ro‘yxatga olish yig‘imining 50 foizi miqdorida haq undiriladi.
 7. Mazkur Nizomga muvofiq undirilgan yig‘imlar belgilangan tartibda Sudlar va adliya organlarini rivojlantirish jamg‘armasiga o‘tkaziladi.
 1. Ustavlari belgilangan tartibda davlat ro‘yxatidan o‘tgan jamoat birlashmalari shu birlashmalarning ramzlari va farqlovchi belgilari hisoblangan shaxsiy ramzlarga — bayroqlar, vimpellar va emblemalarga, shuningdek, o‘zlarining maqomlarda nazarda tutilgan boshqa ramzlarga ega bo‘lishlari va ulardan foydalanishlari mumkin.
 2. Jamoat birlashmalari ramzlarining namunalari shu birlashmalarning rahbar organlari tomonidan tasdiqlanadi.
 3. Bayroqlar va vimpellarni ko‘tarish, emblemalarni o‘rnatish, shuningdek, ramzdan foydalanish qoidalarini tegishli jamoat birlashmalari o‘zlarining ramzlar to‘g‘risidagi nizomlarida belgilaydilar.
 Jamoat birlashmalarining tarkibiy bo‘linmalari o‘z faoliyatlarida ushbu jamoat birlashmalarining ramzlaridan foydalanadilar.
 4. Jamoat birlashmalarining ramzi mazkur Nizom talablariga muvofiq davlat ro‘yxatidan o‘tkaziladi.
 5. Belgilangan tartibda ro‘yxatdan o‘tmagan ramzdan foydalanishga yo‘l qo‘yilmaydi.
 6. Xalqaro, respublika va viloyatlararo jamoat birlashmalari ramzlarini ro‘yxatga olish O‘zbekiston Respublikasi Adliya vazirligi tomonidan, boshqa jamoat birlashmalarining ramzlarini ro‘yxatga olish esa viloyatlar, Toshkent shahar hokimliklarining adliya Boshqarmalari tomonidan amalga oshiriladi.
 7. Jamoat birlashmalarining ramzlarini ro‘yxatga olish uchun ramz qabul qilingan kundan boshlab bir oy muddatda ariza beriladi. Arizaga jamoat birlashmasi rahbar organining kamida uch nafar a’zosi imzo qo‘yadi. Arizadagi imzolar qonunda belgilangan tartibda tasdiqlangan bo‘lishi kerak (1-ilova).
 8. Arizaga ramz haqidagi nizom va farqlovchi belgilarning tavsifini rahbar organning nizomni va ramzlar tavsifini tasdiqlaganligi to‘g‘risidagi qarori; ramzlarning namunalari; ro‘yxatga olish yig‘imi to‘langanligi to‘g‘risidagi hujjat ilova qilinadi.
 9. Jamoat birlashmalari ramzlarini ro‘yxatga olish haqida ariza berilgan kunidan boshlab ikki oy muddatda ko‘rib chiqiladi.
 10. Bir xil ramzga ega bo‘lgan jamoat birlashmalari ramzni ro‘yxatga olish to‘g‘risida ariza bilan murojaat qilgan hollarda ramzni ro‘yxatga olish to‘g‘risida birinchi bo‘lib ariza bergan jamoat birlashmasi ustunlikka ega bo‘ladi, mazkur Nizomning 19-bandida sanab o‘tilganlar bundan mustasno.
 11. Arizalarni ko‘rib chiqish natijalari bo‘yicha quyidagi qarorlardan biri qabul qilinadi:
 ramzni ro‘yxatga olish to‘g‘risida;
 ramzni ro‘yxatga olishni rad etish to‘g‘risida;
 hujjatlarni ko‘rib chiqmay qoldirish to‘g‘risida,
 12. Jamoat birlashmasining ramzi mazkur Nizomning 19-bandiga zid bo‘lgan hollarda ro‘yxatga olish organi ramzni ro‘yxatga olishni rad etishning sabablarini ko‘rsatib, yozma qaror qabul qiladi. Bu qarorning bir nusxasi o‘n kun muddatda ariza beruvchilarga yuboriladi. Ro‘yxatga oluvchi organning qarori qat’iy hisoblanadi. Ramzni ro‘yxatga olish rad etilgan hollarda ro‘yxatga olish yig‘imi qaytarib berilmaydi.
 13. Jamoat birlashmalari ramzlarini ro‘yxatga olish haqidagi ariza, agar u mazkur Nizomning 8-bandida qayd etilgan hujjatlar tegishli ravishda rasmiylashtirilmagan holda berilgan bo‘lsa, ko‘rib chiqilmaydi. Bu holda ro‘yxatga olish organi ariza beruvchilarni ularning qayta murojaat qilishga haqlari borligi to‘g‘risida yozma holda xabardor qiladi.
 14. Arizani ko‘rib chiqmay qoldirish to‘g‘risida qaror qabul qilishga asos bo‘lgan sabablar bartaraf etilgan hollarda ramzlarni ro‘yxatga olish haqidagi ariza mazkur Nizom bilan belgilangan tartibda va muddatlarda ko‘rib chiqiladi.
 Ariza ko‘rib chiqilmay qoldirilgandan so‘ng ikki oy o‘tgandan keyin ramzni ro‘yxatga olish to‘g‘risida qayta ariza bilan murojaat qilingan hollarda ro‘yxatga olinganlik uchun yig‘im umumiy asoslarda undiriladi.
 15. Jamoat birlashmalari ramzlari ro‘yxatga olingan taqdirda ariza beruvchilarga belgilangan namunadagi ro‘yxatga olinganlik to‘g‘risida guvohnoma beriladi (2 va 3-ilovalar).
 Ro‘yxatga olinganlik to‘g‘risidagi guvohnoma yo‘qotib qo‘yilgan hollarda uning dublikatini berganlik uchun dastlabki ro‘yxatga olish yig‘imi miqdorida to‘lov undiriladi.
 16. Jamoat birlashmasining ro‘yxatga olingan ramziga tegishli ro‘yxatga olish raqami beriladi, u ana shu raqam bilan jamoat birlashmalari ramzlari Ro‘yxatiga kiritiladi, uni ro‘yxatga oluvchi organ amalga oshiradi. Ro‘yxatga birlashmaning nomi, u ro‘yxatga olingan sana va tegishli nomeri, ramzning turi, u qabul qilingan sana; qisqacha tavsifi; ro‘yxatga kiritilgan sanasi, ro‘yxatga yozib quyuvchi shaxsning familiyasi, ismi, otasining ismi, lavozimi, imzosi kiritiladi (4-ilova).
 17. Jamoat birlashmalarining ramzlaridagi o‘zgartirishlar va qo‘shimchalarni ro‘yxatga olish to‘g‘risidagi arizalarni ko‘rib chiqish mazkur Nizomga muvofiq amalga oshiriladi. Jamoat birlashmalari ro‘yxatga oluvchi organni bir oy muddatda ramzdagi o‘zgartirishlar va qo‘shimchalar haqida xabardor qilishga majburdirlar.
 18. Jamoat birlashmalarining ramzlarini qayta ro‘yxatdan o‘tkazish mazkur Nizomning 8-bandida sanab o‘tilgan hujjatlar taqdim etilgandan keyin ro‘yxatga oluvchi organ tomonidan amalga oshiriladi.
 19. O‘zbekiston Respublikasi yoki xorijiy davlatning amaldagi ramzi bilan o‘xshash bo‘lgan ramzdan jamoat birlashmalarining foydalanishi taqiqlanadi (agar jamoat birlashmalari maqomida yoki xalqaro shartnomalarda boshqacha hollar ko‘zda tutilmagan bo‘lsa).
 Siyosiy partiyalarning ramzlari davlat yoki diniy ramzlarni takrorlamasligi kerak.
 20. Jamoat birlashmalari tomonidan ramzlardan foydalanishning belgilangan tartibi buzilishi amaldagi qonun hujjatlariga muvofiq javobgarlikni keltirib chiqaradi.